Diari Oficial de la Generalitat Valenciana


Sumari del DOGV 7310, del 04-07-2014 (2014/6213)

ORDE 55/2014, d'1 de juliol, de la consellera d'Educació, Cultura i Esport, per la qual es convoquen beques per al perfeccionament de jóvens músics, de fins a un mes de duració durant l'any 2014 i de fins a un any de duració durant el curs acadèmic 2014/2015.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7310

Data del DOGV
:   04-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6213


Data del document
:   01-07-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 55/2014, d'1 de juliol, de la consellera d'Educació, Cultura i Esport, per la qual es convoquen beques per al perfeccionament de jóvens músics, de fins a un mes de duració durant l'any 2014 i de fins a un any de duració durant el curs acadèmic 2014/2015. [2014/6213]  
L'Estatut d'Autonomia de la Comunitat Valenciana, aprovat per Llei Orgànica 5/1982, d'1de juliol, modificat per Llei Orgànica 1/2006, de 10 d'abril, establix en l'article 49.1.4t la competència exclusiva de la Generalitat en matèria de cultura.  
El Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat, en l'article 6, assigna a la Conselleria d'Educació, Cultura i Esport, entre altres competències, les relacionades amb la promoció cultural.  
El Decret 88/2014, de 13 de juny, del Consell, pel qual s'establix l'estructura bàsica de la Presidència i de les conselleries de la Generalitat, en l'article 17, quan enumera les funcions de la Secretaria Autonòmica de Cultura i Esport, li assigna les ajudes i subvencions de l'àmbit cultural en execució de la política cultural relativa a la música, entre altres matèries.  
Amb la finalitat de fomentar la cultura musical i, més concretament, la consecució d'ajudes per a l'assistència a cursos, seminaris i trobades de perfeccionament tècnic i artístic dels jóvens músics valencians que tinguen condicions adequades per a això, la Conselleria d'Educació, Cultura i Esport convoca beques per al perfeccionament de jóvens músics, durant l'any 2014 i curs acadèmic 2014/2015, a fi de contribuir a la millora de la seua formació tècnica i musical.  
  
Per tot això, d'acord amb el que es disposa en la Llei 38/2003, de 17 de novembre, General de Subvencions; en el seu reglament, aprovat per Reial Decret 887/2006, de 21 de juliol; en el Text Refós de la Llei d'Hisenda Pública de la Generalitat, aprovat per decret legislatiu de 26 de juny de 1991; en el Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat; en el Decret 179/2012, de 14 de desembre, del Consell, pel qual s'establix l'estructura bàsica de la Presidència i de les conselleries de la Generalitat; en el Decret 190/2012, de 21 de desembre, del Consell, que aprova el Reglament Orgànic i Funcional de la Conselleria d'Educació, Cultura i Esport; atenent el que disposa l'article 7.3 del Decret 132/2009, de 4 de setembre, del Consell, pel qual es regula la concessió de beques, i fent ús de les atribucions que em conferix l'article 28 de la Llei 5/1983, de 30 de desembre, del Consell, modificada per la Llei 12/2007, de 20 de març,  
  
  
ORDENE  
  
Primer  
Convocar la concessió de beques, en règim de concurrència competitiva, per al perfeccionament de jóvens músics, en centres nacionals i internacionals i/o amb professors de reconegut prestigi, de fins a un mes de duració durant l'any 2014 i de fins a un any de duració durant el curs acadèmic 2014-2015, i aprovar les bases per les quals es regirà i el model de sol·licitud que s'adjunten.  
  
Segon  
L'import global màxim que podrà assignar-se en concepte d'estes ajudes per esta convocatòria serà de 26.530 - (vint-i-sis mil cinc-cents trenta euros).   
Per a l'exercici de 2014 l'import global màxim serà de 2.000 ?. El pagament es realitzarà a càrrec de línia de subvenció T6428000, inclosa en el programa 453.40, Arts Plàstiques i Escèniques, del capítol IV, prevista en el pressupost de la Generalitat per a l'exercici de 2014.  
Per a l'anualitat de 2015, l'import màxim de les ajudes serà de 24.530 - i quedarà condicionat a l'existència de crèdit pressupostari suficient i adequat per a atendre'l en la corresponent llei de pressupostos de la Generalitat per a l'exercici de 2015, de conformitat amb l'article 29 del text refós de la Llei d'Hisenda Pública de la Generalitat Valenciana.  
Així mateix, el mencionat import podrà ser minorat quan en el marc de les polítiques d'estabilitat pressupostària i sostenibilitat financera s'adopten mesures de no-disponibilitat que afecten els crèdits de la línia de subvenció que el finança.  
  
Tercer  
La present convocatòria, de conformitat amb l'article 3.4 i el 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), està exempta de notificació a la Comissió Europea, ja que no hi és aplicable l'article 107, apartat 1, del Tractat de Funcionament de la Unió Europea (TFUE) en la mesura que no afecta els intercanvis comercials entre els estats membres.  
  
  
Quart  
Segons el que s'establix en el Decret 198/2004, d'1 d'octubre, del Consell, pel qual s'adequa la composició de la Comissió Delegada del Consell per a Assumptes Econòmics i es regula el seu funcionament, i en el Decret 80/2011, d'1 de juliol, del Consell, pel qual es modifica la denominació i composició de l'esmentada comissió, esta convocatòria no necessita el pronunciament de l'ara denominada Comissió Delegada del Consell d'Hisenda i Pressupostos, ja que no té una especial incidència pressupostària i econòmica.  
  
Quint  
Esta orde produirà efectes l'endemà de ser publicada en el Diari Oficial de la Comunitat Valenciana.  
D'acord amb el que disposen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà recórrer potestativament en reposició o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de publicar-se.  
b) El recurs contenciós administratiu haurà de presentar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se o a partir de l'endemà del dia que es notifique la resolució expressa del recurs de reposició.  
  
València, 1 de juliol de 2014  
  
La consellera d'Educació, Cultura i Esport,  
M. JOSÉ CATALÁ VERDET  
  
Bases de la convocatòria de beques per a l'assistència a cursos de perfeccionament de jóvens músics, de fins a un mes de duració durant l'any 2014 i de fins a un any de duració durant el curs acadèmic 2014/2015  
  
Primera. Objecte  
La concessió d'estes beques té com a objecte facilitar l'assistència a cursos de perfeccionament musical de fins a un mes de duració durant l'any 2014 i de fins a un any de duració durant el curs acadèmic 2014-2015, en les condicions i casos previstos en la present convocatòria.  
  
  
Segona. Beneficiaris  
1. Podran sol·licitar estes beques les persones físiques que complisquen els requisits següents:  
a) Ser espanyol o nacional d'un estat membre de la Unió Europea, i presentar un projecte en l'àmbit competencial de la Generalitat.  
b) No haver complit vint-i-huit anys l'últim dia del termini establit per a la presentació de les sol·licituds. Per a les modalitats de direcció d'orquestra, direcció de cor, cant i composició, este límit s'elevarà a trenta-tres anys.  
c) Estar en possessió de la titulació superior de música o cant, en qualsevol de les seues especialitats. També podran optar a estes beques els qui estiguen matriculats en l'últim curs de la seua especialitat instrumental o vocal.  
d) No trobar-se en cap de les circumstàncies relacionades en l'apartat 2 de l'article 13 de la Llei General de Subvencions, que es concreten en el model de declaració responsable inclòs en l'apartat M del model de sol·licitud.  
Els sol·licitants hauran de complir els requisits exigits en les bases de la convocatòria al terme del termini de presentació de sol·licituds establit en la base quarta.  
2. Atés l'objecte d'esta convocatòria, no es concediran en cap cas beques per a cursar estudis dirigits a l'obtenció de titulació acadèmica de grau i postgrau a Espanya, incloent-hi els programes de mobilitat Erasmus. De la mateixa manera, tampoc es concediran estes beques per a estudis de grau i postgrau (màster i doctorat) que puguen ser convalidats a Espanya en l'àmbit de l'Espai Europeu d'Educació Superior.  
  
3. Estes beques es concediran exclusivament a persones físiques i seran indivisibles. La duració màxima s'establix en un curs acadèmic o any natural, si és el cas.  
4. En quedaran exclosos els sol·licitants que hagen rebut fins a tres ocasions o més, en els últims set anys, una beca semblant per al seu instrument o especialitat, en anteriors convocatòries, incloent-hi les gestionades per l'Institut Valencià de la Música de la Generalitat per al perfeccionament musical.  
5. En quedaran exclosos els sol·licitants que exercisquen activitats musicals professionals amb dedicació plena com a professors de conservatoris o centres d'ensenyança musical i instrumentistes d'orquestres, bandes o agrupacions professionals.  
  
Tercera. Modalitats, nombre màxim i dotació d'estes beques  
La dotació d'estes beques es fixarà en funció d'estes dos opcions:  
- Modalitat A: fins a un mes de duració, el qual correspondrà necessàriament a l'any 2014, en centres de formació i perfeccionament nacionals i internacionals i/o amb professors de reconegut prestigi. Es dotarà amb un màxim de 500 euros per beca, i es destinaran a esta modalitat un màxim de 2.000 ?.  
- Modalitat B: fins a un any de duració, el qual coincidirà amb el curs acadèmic 2014/2015, en centres de formació i perfeccionament nacionals i internacionals i/o amb professors de reconegut prestigi. Es dotarà amb un màxim de 3.500 euros per beca, i es destinarà a esta modalitat un màxim de 24.530 ?.  
Es concediran fins a un màxim de 4 beques de la modalitat A i 8 beques de la modalitat B, per un import màxim, en conjunt, de 26.530 euros de la línia de subvenció T6428000 inclosa en el programa 453.40 Arts Plàstiques i Escèniques, del pressupost de la Generalitat per a l'exercici de 2014.  
  
Quarta. Presentació de sol·licituds  
1. El termini de presentació de sol·licituds serà de 15 dies naturals a comptar de l'endemà de la publicació de la present convocatòria en el Diari Oficial de la Comunitat Valenciana.  
2. Les sol·licituds dirigides a la Conselleria d'Educació, Cultura i Esport podran presentar-se en la seu de la Conselleria d'Educació, Cultura i Esport, av. de Campanar, 32, 46729 València, i a les direccions territorials d'Educació, Cultura i Esport d'Alacant (c/ Carratalà, 47, 03878 Alacant), de Castelló de la Plana (av. del Mar, 23, 12122 Castelló de la Plana) i de València (c/ Gregorio Gea, 14, 46686 València). Igualment, utilitzant qualsevol dels mitjans previstos en l'article 38.4 de la Llei de Règim Jurídic de les Administracions Públiques i del Procediment Administratiu Comú, justificant la data d'imposició de l'enviament en l'oficina de correus o presentació en el registre i anunciant la remissió de la sol·licitud, per mitjà de fax (al núm. 444 204 826) o telegrama en el mateix dia, només als efectes organitzatius.  
Així mateix, la sol·licitud podrà presentar-se per via telemàtica a través de la seu electrònica de la Generalitat, PROP, en la URL següent: ?http://www.gva.es/portal/page/portal/inicio/procedimientos'id\_proc=15463>. En este cas, la sol·licitud s'omplirà amb l'aplicació informàtica establida a este efecte i el sol·licitant haurà de disposar de firma electrònica de ciutadà emesa per l'Institut Valencià de Finances: ?http://www.accv.es/ciudadano/> o DNI electrònic.  
3. Les sol·licituds hauran d'omplir-se necessàriament de conformitat amb el model de sol·licitud que s'adjunta a esta convocatòria, i s'hi adjuntaran els documents o certificacions, originals o fotocòpies degudament compulsades, a què es fa referència en cada capítol del model de sol·licitud, i caldrà desenrotllar els punts següents:  
  
a) Titulació i expedient acadèmic en què s'indique l'últim curs realitzat, així com totes les qualificacions obtingudes en el grau superior, incloent-hi les de l'instrument per al qual se sol·licite beca i, si és el cas, els premis de fi de grau obtinguts.  
b) En cas que la sol·licitud siga per a l'estranger, el sol·licitant haurà d'indicar els idiomes que coneix i el seu respectiu nivell de coneixement.  
c) Relació de cursos de perfeccionament i altres activitats de formació realitzats respecte de l'instrument que es desitja perfeccionar, amb expressió del curs, centre d'impartició, any de realització i nombre d'hores lectives.  
d) Memòria explicativa de les principals activitats artístiques realitzades en agrupacions orquestrals, de cambra i com a solista.  
e) Memòria explicativa del programa de treball de perfeccionament a desenrotllar pel sol·licitant.  
f) Estimació econòmica justificada i desglossada dels gastos previstos per a viatge i transport intern al país de destinació; allotjament i estada, manutenció, matrícula i gastos acadèmics.  
g) Caldrà fer constar les subvencions o beques que s'hagen sol·licitat o hagen sigut atorgades per a este mateix programa de treball per altres administracions o ens públics o privats. Si no se n'ha sol·licitat cap, haurà de manifestar, «cap».  
h) Relació de beques o ajudes rebudes en els cinc últims anys d'institucions públiques o privades per a realitzar cursos d'ampliació o perfeccionament de la seua especialitat artística. Si no se n'ha rebut cap, caldrà manifestar, «cap».  
i) Qualsevol altre document o circumstància que, a juí del sol·licitant, puga servir per a valorar millor els seus mèrits, en relació amb els criteris de prioritat que s'establixen en la base sexta.  
Igualment, a la sol·licitud s'hi haurà d'adjuntar la documentació següent:  
j) Prova acreditativa documental dels contactes realitzats pel sol·licitant, per a l'admissió al centre o centres proposats en la sol·licitud per al desenrotllament del seu programa de treball de perfeccionament. Si esta admissió al centre queda supeditada a una prova posterior, el sol·licitant haurà de superar-la per a poder ser beneficiari d'una beca, en el supòsit d'haver resultat proposat. En cas que se sol·licite la beca per a treballar directament amb un professor o mestre de reconegut prestigi, caldrà per escrit la disponibilitat d'este.  
k) Dades bancàries on es desitja rebre l'import de l'ajuda sol·licitada en cas de resultar beneficiari. Caldrà omplir el «model de domiciliació bancària» que s'adjunta a la present convocatòria.  
4. De la mateixa manera, els sol·licitants hauran d'omplir la declaració responsable del model de sol·licitud (apartat M) de no estar incurs en les prohibicions per a obtindre la condició de beneficiari, d'acord amb el que disposa l'apartat 2 de l'article 13 de la Llei General de Subvencions.  
  
5. El sol·licitant haurà d'acreditar també que:  
a) Es troba al corrent en el compliment de les obligacions tributàries amb les administracions estatal i autonòmica i davant de la seguretat social. Respecte d'això, i de conformitat amb el que disposa l'article 5 del Decret 165/2010, de 8 d'octubre, del Consell, en el model de sol·licitud (apartat N) es farà constar l'autorització perquè l'òrgan instructor obtinga de manera directa, a través de certificats electrònics, l'acreditació del compliment de les obligacions tributàries i davant de la Seguretat Social, de conformitat amb l'article 22.4 del Reial Decret 887/2006, de 21 de juliol, pel qual s'aprova el Reglament de la Llei 38/ 2003, de 17 de novembre, General de Subvencions.  
  
Si el sol·licitant no dóna esta autorització, haurà d'aportar els certificats de l'Agència Estatal d'Administració Tributària, de la Tresoreria General de la Seguretat Social i de les direccions territorials de la Conselleria d'Hisenda i Administració Pública com que es troba al corrent en el compliment de les seues obligacions amb estes.  
Queden exonerats de presentar l'esmentada documentació els beneficiaris de les beques o ajudes destinades expressament a finançar estudis en centres de formació pública o privats quan les perceben directament les persones individuals beneficiàries, d'acord amb el que disposa l'Orde de 30 de maig de 1996, de la Conselleria d'Economia i Hisenda.  
  
b) S'ha presentat la Declaració de l'Impost sobre la Renda de les Persones Físiques de la unitat familiar en què es trobe integrat a efectes fiscals, corresponent a l'exercici fiscal de 2012, o que no es troba obligat a presentar l'expressada declaració. Respecte d'això, i de conformitat amb el que disposa l'article 5 del Decret 165/2010, de 8 d'octubre, del Consell, en el model de sol·licitud (apartat N) es farà constar l'autorització perquè l'òrgan instructor obtinga de manera directa, a través de certificats electrònics, l'expressada declaració o el certificat de trobar-se exempt de l'obligació de presentar-la.  
  
Si el sol·licitant no dóna esta autorització, haurà d'aportar còpia de la declaració de l'Impost sobre la Renda de les Persones Físiques de la unitat familiar en què es trobe integrat a efectes fiscals corresponent a l'exercici fiscal de 2012, o un certificat de l'Agència Estatal d'Administració Tributària que acredite no haver presentat declaració.  
  
6. Si la sol·licitud d'iniciació no reunix els requisits exigits o falta la documentació acreditativa, es requerirà a l'interessat que, en el termini de deu dies, esmene la falta o adjunte els documents preceptius, amb indicació que, si no ho fa així, es considerarà que desistix de la seua petició, amb la resolució prèvia que es dictarà en els termes de l'article 42 de la Llei 30/1992, segons disposa l'article 71.1 d'idèntic cos legal.  
  
La millora o esmena de la documentació haurà de presentar-se preferentment en la seu de la Conselleria d'Educació, Cultura i Esport. En cas de presentar-se per qualsevol altre mitjà o lloc previst en la LRJPAC, podrà comunicar-se a esta, per mitjà de fax (al número 103 016 462) o telegrama, el mateix dia de la seua presentació.  
En tot cas, la Conselleria de Cultura, Educació i Esport podrà requerir als sol·licitants que proporcionen qualsevol informació aclaridora que siga necessària per a la gestió de la seua sol·licitud.  
7. Les dades de caràcter personal contingudes en l'imprés de sol·licitud seran incloses en un fitxer per a ser tractades per la Conselleria d'Educació, Cultura i Esport, com a titular responsable del fitxer, en l'ús de les funcions pròpies que té atribuïdes i en l'àmbit de les seues competències. Igualment, els sol·licitants de beca podran exercir els drets d'accés, rectificació, cancel·lació i oposició, tot això de conformitat amb el que disposa l'article 5 de la Llei Orgànica 15/1999, de protecció de dades de caràcter personal (BOE 298, 14.12.1999).  
  
  
Quinta. Instrucció del procediment de concessió de les beques. Comissió Tècnica Avaluadora  
1. L'òrgan competent per a l'ordenació i instrucció del procediment de concessió de les beques és el Servici de Coordinació d'Entitats Culturals i Ajudes de la Direcció General de Cultura.  
2. L'òrgan instructor, una vegada completats els expedients i realitzades les activitats d'instrucció pertinents, els traslladarà a la comissió indicada en l'apartat següent.  
3. Per a la valoració de les sol·licituds presentades, segons preveu l'article 22 de la Llei General de Subvencions, es constituirà una comissió tècnica avaluadora que adaptarà el seu funcionament a les regles generals que siguen aplicables als òrgans col·legiats i que estarà presidida pel subdirector o subdirectora general d'Arts Plàstiques i Escèniques o persona en qui delegue, i integrada, a més, pel cap o la cap del Servici de Coordinació d'Entitats Culturals i Ajudes de la Direcció General de cultura, en qualitat de vicepresident, i per cinc vocals, quatre d'ells professionals de reconeguda solvència en el camp de la música, els directors dels tres conservatoris superiors de Música d'Alacant, Castelló i València, així com un expert en ensenyances musicals nomenat per l'òrgan competent a proposta de l'ISEACV, i el quint vocal, un tècnic nomenat per l'òrgan competent a proposta de la Direcció General de CulturArts Generalitat.  
Actuarà com a secretari, amb veu i sense vot, un tècnic de la Direcció General de Cultura.  
Esta comissió estarà assessorada per especialistes per instrument o famílies instrumentals, si és el cas, en les audicions a què fa referència la base sexta 2 i 3, en les quals actuaran amb veu en qualitat d'assessors especialistes.  
4. La Comissió Tècnica Avaluadora, atenent les sol·licituds presentades, emetrà un informe d'avaluació d'acord amb els criteris de prioritat que s'enumeren en la base sexta, informe que quedarà incorporat en les actes de la comissió i on es deixarà constància succinta dels motius de la valoració i ponderació de les sol·licituds, així com la seua prelació de major a menor puntuació, i que contindrà la proposta de quantia de les beques de conformitat amb els límits establits en la base tercera i amb allò que s'ha assenyalat en el punt 7 de la base sexta.  
  
5. En qualsevol moment del procediment podrà instar-se el sol·licitant perquè òmpliga qualsevol tràmit, de conformitat amb el que preveu l'article 76.2 de la Llei 30/1992, per un termini de deu dies, amb els efectes determinats en esta norma.  
6. L'òrgan instructor, a la vista dels expedients i de l'informe i proposta de la Comissió Tècnica Avaluadora, formularà la proposta de resolució provisional, degudament motivada, que haurà de notificar-se als interessats de manera fefaent, amb trasllat per un termini de deu dies per a presentar al·legacions; es prescindirà d'este tràmit quan no figuren en el procediment ni siguen tinguts en compte altres fets ni altres al·legacions i proves que les adduïdes pels interessats. En este cas, la proposta de resolució formulada tindrà el caràcter de definitiva, i s'elevarà a la consellera d'Educació, Cultura i Esport, òrgan competent per a resoldre la convocatòria.  
  
Sexta. Criteris de prioritat. Puntuació mínima exigida. Determinació de la quantia de les beques  
1. La Comissió Avaluadora valorarà, en primer lloc, els següents criteris, per orde d'importància i amb la ponderació que s'establix:  
  
A) Interés del programa de treball de perfeccionament presentat. Fins a un màxim de 20 punts, amb el desglossament següent:  
- Es valorarà el programa de perfeccionament presentat fins a un màxim de 15 punts. La comissió podrà establir per a les beques de la modalitat B la preferència dels programes de treball a desenrotllar en centres de perfeccionament de caràcter públic o privat, on es garantisca una prova d'admissió objectiva, vinculada a les potencialitats artístiques del sol·licitant.  
- Es valoraran els costos acreditats que supose realitzar el projecte de perfeccionament, fins a un màxim de 5 punts  
B) Expedient acadèmic del sol·licitant:  
B.1. La puntuació assignada a l'expedient acadèmic coincidirà amb la nota mitjana ponderada. Fins a un màxim de 10 punts.  
B.2. L'especialització acadèmica respecte de l'instrument per al qual se sol·licita la beca de perfeccionament. Fins a un màxim de 5 punts.  
B.3. Altres títols acadèmics que no constituïsquen requisit per a la beca. Fins a un màxim de 3 punts.  
Per a la baremació dels apartats B.1 a B.3, ambdós inclosos, es tindrà en compte el que disposa l'annex II, apartat A, epígrafs 1, 2 i 3, del Decret 132/2009, de 4 de setembre, del Consell, pel qual es regula la concessió de beques.  
C) Memòria de les principals activitats artístiques de caràcter no remunerat realitzades fins a la data de presentació de la sol·licitud. Fins a un màxim de 12 punts.  
D) Cursos i altres activitats de formació realitzats pel sol·licitant relacionats directament amb la seua especialitat instrumental o vocal. Fins a un màxim de 4 punts.  
E) Altres mèrits. Aquells altres mèrits relacionats amb l'objecte de la convocatòria que no es troben inclosos en la resta d'apartats (per exemple, la de posseir altres titulacions instrumentals o vocals diferents de la de l'instrument que es desitja perfeccionar). Fins a un màxim de 2 punts.  
Per a la realització de la baremació, la Comissió Tècnica Avaluadora només podrà tindre en compte les dades aportades pels sol·licitants que hagen sigut degudament justificats per mitjà del suport documental exigit en esta convocatòria.  
2. En segon lloc, la Comissió Tècnica Avaluadora convocarà una audició per als sol·licitants, i se'ls notificarà el lloc, dia i hora, amb un mínim de 10 dies d'antelació. Podrà excepcionar-se l'audició en els supòsits de sol·licituds de modalitat A, així com en les especialitats de direcció d'orquestra, direcció de cor o composició.  
  
Els sol·licitants de nova beca per a un programa formatiu per al qual ja hagen gaudit de beca l'any anterior també podran ser excepcionats de l'audició si així ho considera la Comissió; en este cas mantindran la puntuació obtinguda l'any anterior. No obstant això, tindran dret a audicionar per a millorar la puntuació obtinguda.  
Els sol·licitants en l'especialitat de composició hauran de presentar tres exemplars d'obres originals per a diferent plantilla orquestral o de cambra, per al seu estudi i valoració per la Comissió. Els sol·licitants en l'especialitat de direcció hauran de presentar un vídeo de visió frontal del director, on la Comissió puga valorar la tècnica de direcció de l'aspirant, amb fragments de dos obres com a mínim de diferents estils i èpoques.  
3. L'audició consistirà en la interpretació d'una obra obligada per instrument i una altra de lliure elecció. Les obres obligades per instrument són:  
- Arpa: Sonata (P. Hindemith)  
- Bombardí: Corcerto for Euphonium (Vladimir Cosma)  
- Clarinet: Tres peces per a clarinet sol (I. Stravinsky)  
- Clavecí: Partita núm. 5 BWV 829 (J.S. Bach)  
- Contrabaix: 1a suite en sol major (versió de François de Rabath, de J.S. Bach)  
- Fagot: Concert en si bemoll major KV 191 (W.A. Mozart)  
- Flauta: Pièce per a flauta sola (J. Ibert)  
- Guitarra: Capriccio diabolico (revisió d'Andrés Segòvia, de Mario Castelnuovo Tedesco)  
- Laud: las diferencias sobre Guárdame las vacas (L. Narváez) i Calata a la spagnuola (J.A. Dalça)  
- Oboé: Metamorfosi (B. Britten)  
- Orgue: Tocata i fuga en re menor (J.S. Bach)  
- Percussió: Improvisation & March, per a timbal (Elliot Carter). L'obra de lliure elecció ha de ser necessàriament de vibràfon o marimba.  
- Piano: Polonesa - fantasia, opus 61 (F. Chopin)  
- Saxòfon: Concertino de cambra (J. Ibert)  
- Tiorba: Suite (Preludi, Allemande, Gavotta, Gigue, Angloise), (R. de Visée)  
- Traverso barroc: Fantasia núm. 7 per a flauta sola en re major (G.P. Telemann)  
- Trombó: Improvisació núm. 1 (E. Crespo)  
- Trompa: Concert núm. 1, opus 11 (R. Strauss)  
- Trompeta: Corcerto (Charles Chaynes)  
- Tuba: Concertino (J. Koetzier)  
- Viola: Suite núm. 3, en do major, YZV 5929 (J.S. Bach)  
- Violí: Concert núm. 4, en re major (1r moviment) (W.A. Mozart)  
- Violí barroc: Sonata núm. 1 en sol menor, adagio i fuga, (J.S. Bach)  
- Violoncel: Suite núm. 3, en do major, KBL 8371 (J.S. Bach)  
Atesa la dificultat d'assenyalar obra obligada en l'especialitat de jazz, l'audició consistirà en la presentació d'un estàndard i d'una composició pròpia per a l'instrument del sol·licitant, amb la banda que es necessite.  
En l'especialitat de cant, l'audició consistirà en la interpretació d'un lied o cançó i d'una ària d'òpera o sarsuela, entre les del repertori de la seua corda, a proposta del sol·licitant.  
4. Els resultats d'esta audició o proves substitutives en l'especialitat de composició o direcció, es valoraran fins a un màxim de 16,80 punts.  
  
Per al supòsit d'excepció d'audició (modalitat A) la Comissió atribuirà els 16,80 punts proporcionalment als criteris A, B, C, D i E del punt 1 d'esta base.  
5. Per als sol·licitants membres de famílies nombroses es tindrà en compte el dret de preferència a què es referix l'article 11.a de la Llei 40/2003, de 18 de novembre, de protecció a les famílies nombroses, desplegat en l'article 7.1 del seu Reglament (RD 1621/2005, de 30 de desembre), en els supòsits d'empat en la puntuació obtinguda.  
6. La proposta que eleve la Comissió Tècnica Avaluadora no podrà incloure cap projecte de perfeccionament que no haja aconseguit una puntuació mínima de 40,00 punts en la modalitat A o de 50,00 punts en la modalitat B.  
7. Per a la determinació de la quantia de les beques, es tindrà en compte la puntuació total obtinguda en relació amb els criteris de prioritat que antecedixen i la seua ponderació. Es valoraran els recursos econòmics dels sol·licitants, de manera que s'afavorisca la situació d'aquells que tenen menors ingressos personals o familiars, i de manera especial, d'aquells que formen part de famílies nombroses oficialment reconegudes, si és el cas, en els supòsits d'empat en la puntuació total obtinguda.  
  
  
Sèptima. Resolució de la convocatòria. Terminis  
1. L'òrgan instructor elevarà la proposta de resolució definitiva a la consellera d'Educació, Cultura i Esport, que resoldrà sobre esta convocatòria i disposarà que siga publicada en el termini de tres mesos comptats a partir de l'endemà de la publicació de l'orde de convocatòria en el Diari Oficial de la Comunitat Valenciana.  
La resolució inclourà un llistat de suplents consignats per orde de prioritat en els quals recaurà l'ajuda en cas de possibles renúncies, minoracions, etc. L'òrgan instructor haurà de confirmar, quan es donen estos supòsits, que els suplents complixen els requisits de la convocatòria en el moment del procediment, així com que mantenen el programa de treball per al qual van sol·licitar la beca i per al qual van ser cridats a audició.  
En cas que la convocatòria no siga resolta en el termini previst anteriorment, es consideraran desestimades totes les sol·licituds, sense perjuí de l'obligació de l'Administració de resoldre expressament, continguda en l'article 42 de la llei 30/1992, de Règim Jurídic de les Administracions Públiques i del Procediment Administratiu Comú.  
  
2. De les resultes que puguen produir-se per l'existència de renúncies a les beques, minoracions per canvi de projecte, etc., i sense que en cap cas la quantia de la totalitat de les beques a concedir puga excedir els 26.530 euros previstos en la línia de subvenció T6428000 inclosa en el programa 453.40 Arts Plàstiques i Escèniques, del pressupost de la Generalitat per a l'exercici de 2014, se'n podrà disposar per mitjà d'una nova resolució de l'òrgan competent, que atendrà, en primer lloc, el dret dels suplents mencionats en l'apartat anterior. En cas que, atés el dret dels suplents, hi haja romanent, podrà incrementar-se la quantitat concedida a algun dels beneficiaris o incloure-hi altres d'inicialment no previstos com a suplents però que hagen obtingut la puntuació subsegüent segons l'orde de prioritat i que es troben inclosos en la proposta de la Comissió Tècnica Avaluadora a què es referix la base sexta.6; en este cas, es podran superar els límits establits en la Base Tercera.  
  
Octava. Publicació i notificació  
La resolució de la convocatòria es publicarà en el Diari Oficial de la Comunitat Valenciana i en la pàgina web de la Conselleria d'Educació, Cultura i Esport (?www.cece.gva.es?). En tot cas, es notificarà als beneficiaris de conformitat amb el que preveu l'article 58 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
Novena. Obligacions dels beneficiaris  
1. Tots els beneficiaris d'estes beques estan obligats a:  
a) Comunicar l'acceptació de la beca en el termini de 10 dies des de la notificació de l'adjudicació d'esta.  
b) Complir el programa de treball proposat i, per a les beques de la modalitat A, començar i acabar les activitats per a les quals va ser concedida la beca durant l'any 2014. Quant a les beques de la modalitat B, per al curs acadèmic 2014-2015, començar el programa de perfeccionament, en tot cas, abans del 31 d'octubre de 2014.  
c) Si és el cas, comunicar per escrit, abans del 31 d'octubre de l'any 2014, la seua renúncia a la beca concedida quan no siga possible gaudir-ne en les condicions previstes en estes bases o per qualsevol altre motiu.  
  
d) Justificar documentalment la utilització de l'ajuda en la manera indicada en el número u de la base deu i conservar els documents justificatius de l'aplicació de la beca rebuda per a poder justificar el gasto d'acord amb els apartats f) i g) d'esta mateixa base i poder atendre les actuacions de comprovació i control.  
e) Sol·licitar per escrit a l'òrgan competent l'autorització per a realitzar qualsevol canvi significatiu en el desenrotllament del seu programa de treball, en què indicarà els motius que determinen esta situació.  
f) Presentar davant de la Conselleria d'Educació, Cultura i Esport, en el termini màxim d'un mes a partir del moment en què finalitze el curs per al qual havia sigut concedida la beca i, en tot cas, per a les beques de la modalitat B abans del 30 de setembre de l'any 2015, una certificació de les autoritats acadèmiques, professor o professors del centre on es van desenrotllar els estudis o bé del professor que haja impartit les classes de manera individualitzada i particular, que acredite la continuïtat i aprofitament de la labor realitzada.  
  
g) A l'anterior certificació acadèmica s'hi adjuntarà una memòria detallada sobre el desenrotllament i la realització del treball de perfeccionament per al qual va ser concedida l'ajuda, així com una relació dels gastos produïts durant este període de temps, a la qual s'adjuntaran els justificants de gasto, les factures originals, inclús electròniques, i qualsevol altre document de valor probatori del gasto efectuat.  
h) Reintegrar l'import de la beca, una vegada cobrada, i el pagament dels interessos de demora corresponents des del moment del pagament de l'ajuda fins a la data en què s'acorde la procedència del reintegrament, en els casos previstos en la base deu d'esta convocatòria, així com en els supòsits previstos en l'art. 37 de la Llei 38/2003, General de Subvencions.  
i) Comunicar les beques concedides per a la mateixa o semblant activitat, acreditant-ho per mitjà de la còpia de la notificació rebuda, així com altres ingressos o recursos que servisquen per a finançar els cursos de perfeccionament musical.  
j) Acreditar amb anterioritat a dictar-se la proposta de resolució de concessió de les beques estar al corrent de les seues obligacions tributàries i davant de la Seguretat Social, en els termes establits en la base quarta.5 de la present convocatòria, llevat que s'aplique l'excepció continguda en l'Orde de 30 de maig de 1996, de la Conselleria d'Economia i Hisenda.  
2. Els beneficiaris d'estes beques hauran de donar l'adequada publicitat del caràcter públic de la beca rebuda, a través de la Conselleria d'Educació, Cultura i Esport, en totes les activitats que exercisquen durant el període de gaudi de la beca, fent-ho constar així en el seu historial.  
Igualment, podran ser invitats a oferir un concert l'any immediatament posterior al de gaudi de la beca. En el programa del concert que oferisquen, si és el cas, es recomana incloure-hi una o més obres d'autors valencians, si resulta acadèmicament possible.  
3. Els beneficiaris d'estes beques podran ser invitats, igualment, a participar en les activitats que realitze la Jove Orquestra de la Generalitat Valenciana coincidents amb el període de duració de la beca, i en la seua corresponent especialitat.  
4. Els beneficiaris se sotmetran a les actuacions de control financer que corresponen a la Intervenció General de la Generalitat en relació amb l'ajuda concedida, i hauran de col·laborar d'acord amb les obligacions contingudes en l'article 46 de la Llei 38/2003, General de Subvencions.  
5. L'incompliment de les anteriors obligacions donarà lloc a l'exigència de les responsabilitats o a la imposició de les sancions que corresponguen, d'acord amb la legislació vigent.  
  
Deu. Justificació i pagament de les beques  
1. El pagament d'estes beques s'efectuarà en omplir l'obligació continguda en la base novena 1, apartats f i g, després de finalitzar el curs de perfeccionament per al qual es va concedir l'ajuda.  
2. Estes beques són incompatibles amb altres que puguen concedir-se per altres organismes per a la mateixa o semblant activitat. Excepcionalment, s'hi podran compatibilitzar quan la suma d'ambdós no excedisca el 100 % del pressupost contingut en l'estimació econòmica a què es fa referència en la base quarta.3.f, i quan la situació econòmica dels sol·licitants haja quedat justificada degudament en l'expedient.  
3. La Conselleria d'Educació, Cultura i Esport podrà no abonar estes beques o exigir-ne el reintegrament una vegada pagades, amb els interessos de demora que siga procedent, en els casos en què s'acredite que el beneficiari no complia les condicions exigides en el moment de ser concedides o quan es demostre l'incompliment d'alguna de les seues obligacions, especialment les mencionades en els apartats b, d, f i g del número 1 i número 2 de la base novena. Haurà de donar-se audiència prèviament a la persona interessada, d'acord amb l'exigència prevista en l'article 11 del Decret 132/2009, de 4 de setembre, del Consell, pel qual es regula la concessió de beques.  
  
Onze. Normativa supletòria  
Per al que no es preveu en les presents bases, caldrà ajustar-se al que disposa la normativa bàsica aplicable en matèria de subvencions, procediment administratiu, administració electrònica i política de competència de la Unió Europea, així com al que establix el Decret 132/2009, de 4 de setembre, del Consell, pel qual es regula la concessió de beques, excepte el capítol II del mencionat decret, que no és aplicable perquè regix únicament per a les beques de pràctiques professionals.